<classify> THELUTHI moja ya vijana wamekosa lishe huku asilimia 27 wakiwa na tatizo la upungufu wa damu, hali inayotarisha nguvu kazi ya Taifa.Hayo yalielezwa na Ofisa kutoka Wizara ya Afya, Maendeleo Jamii, Jinsia, Wazee na Watoto, Joel Mangi kwenye mkutano uliokutanisha wawakilishi wa vijana kutoka mikoa yote nchini, wenye lengo la kuzungumzia changamoto za vijana balehe katika afya na ustawi.Alisema vijana ambao ni asilimia 10 ya Watanzania wamekuwa wakikumbana na changamoto nyingi ambazo zinakwamisha makuzi hayo, hivyo kutokuwa na nguvu kazi ya kutosha kwa ajili ya maendeleo ya nchi. Mangi alisema pia vijana wenye umri kuanzia miaka 15 mpaka 19, wameshakutana na vitendo vya kikatili katika jamaii wanayoishi.Akibainisha changamoto zaidi zinazomkabli kijana, Mangi alisema pia asilimia 63 ya vyoo katika shule, si rafiki kwa mtoto wa kike huku asilimia 40 ya vijana wanashindwa kuendeleza na masomo ya sekondari. Alisema watabaini changamoto zingine zinazowakabili katika jamii ili serikali iweze kupanga mpango wa kuwawezesha kundi hilo la vijana.Tukizungumzia changamoto ya ajira, kwa Watanzania ambao hawana ajira basi asilimia 60 yao ni vijana, huku vijana 8,000 hukatisha masomo na wengi wao inatokana na mimba za utotoni na vijana 98,000 wanaishi na Virusi Vya Ukimwi, alisema.Mkurungenzi wa Jinsia kutoka Wizara ya Afya, Maendeleo ya Jamii, Jinsia, Wazee na Watoto, Julius Mbilinyi ambaye alikuwa ni mgeni rasmi alisema vijana wanatakiwa kuwa wachapakazi. Mkutano huo wa siku tatu umeandaliwa na Wizara ya Afya kwa kushirikiana na Wizara ya Tawala za Mikoa na Serikali za Mitaa Tamisemi, Wizara ya Elimu, Sayansi, Teknolojia na Mafunzo ya Ufundi, Taasisi ya Lishe Tanzania na mashirika ya Kimataifa ya UNICEF, WFP na Lishe Dunia.  <topic>: KITAIFA 